Jožef Muhovič

Razstava o življenju in delu akademika Lojzeta Lebiča

(uvodni nagovor; Prevalje, Grošljeva galerija, 5. november 2024, 17:00)

Pomemben filozof je nekoč dejal, da živimo ljudje življenje s pogledom uprtim naprej, za silo razumemo pa ga le, ko ga gledamo za nazaj. Zato stopiti v življenje in delo nekoga, kot bomo to storili danes na razstavi, posvečeni akademiku Lojzetu Lebiču, ne pomeni zares vstopiti v jubilantov življenjski svet, ker je ta enkraten, ampak zgolj polistati po njegovih zemljevidih. Zemljevidi se osredotočajo na bistveno, predvsem pa se razlikujejo po tem, ali beležijo zunanji ali notranji utrip sveta, o katerem govorijo.

Na zunanjem zemljevidu Lebičevega sveta sta v ospredju njegova rodna Koroška in Ljubljanska kotlina, kraji kot so Prevalje, Ravne, Ljubljana ali Darmstadt s poletnimi tečaji za sodobno glasbo ter postaje kot so zborovsko dirigiranje, profesura na pedagoški akademiji in filozofski fakulteti, članstvo v Slovenski akademiji znanosti in umetnost, v Kraljevi flamski akademiji znanosti in umetnosti, Prešernova nagrada za življenjsko delo, Tišlerjeva nagrada na avstrijskem Koroškem in podobno. Lebičev notranji življenjski zemljevid pa kaže eno samo pokrajino. Širno pokrajino glasbe, razpeto med zavezanostjo človeškemu glasu in instrumentalnim oddaljevanjem od njega, med zvočno silovitostjo in meditativno zadržanostjo, med svetovljansko modernostjo in tankočutnim posluhom za arhetipske vsebine in invencije ljudske pesmi. V tej zemljevidni pokrajini so mesta in kraji Lebičeve kompozicije. Na primer orkestralni skladbi ***Simfonietta*** iz leta 1962, ki je bila nagrajena s študentsko Prešernovo nagrado, in ***Požgana trava*** iz leta 1979, ki se na krilih sodobne kompozicijske tehnike spoprijema s človekovimi večnimi bivanjskimi vprašanji; nadalje je tu ***Epifanija***, monumentalna skladba za zbor, orkester in soliste iz leta 1989, ki je izjemen primer zlitja sakralnih in posvetnih glasbenih prvin; sledi ***Simfonija z orglami*** iz leta 1991, pa ***Ekklesia*** iz leta 2007, ki izraža Lebičev poglobljen odnos do religiozne in duhovne glasbe, ***Klavirski koncert*** iz leta 2009, samospev ***Srce – uganka živa*** in še mnoga druga zvočna domovanja, ki dajejo zavetje človeški duši.

Biti nekje, kjer še ni bilo sveta, in tam ustvarjati, kar more trajati, kar more prenavljati in širiti obzorja našega doživljanja – to je nekaj zelo zelo težavnega ... in nekaj zelo zelo velikega. To zmore samo nekdo, ki mu prostosti še niso skrhali skušnjava, svetni egoizem, lagodnost ali rutina. In natančno tak ustvarjalec je profesor Lebič, ko se mu bližamo skozi prizmo njegove glasbene poetike.

V desetletju med letoma 1962 in 1972 je bil Lebič stalni umetniški vodja in dirigent Komornega zbora RTV Ljubljana. Z njim je gostoval na številnih glasbenih festivalih doma in po svetu, v njegov repertoar je vpeljeval sodobnejše skladbe in prijeme, vrednost dirigentskega dela pa sproti potrjeval s snemanji plošč – tudi za tuje producente. Po zaključenem dirigentskem obdobju pri radijskem zboru se začenja Lebičeva glasbeno-pedagoška pot. Od leta 1972 je bil profesor dirigiranja in metodike dela v ansamblih na Pedagoški akademiji v Ljubljani, vse dokler ni leta 1986 postal redni profesor za glasbenoteoretske predmete na Muzikološkem oddelku Filozofske fakultete Univerze v Ljubljani, kjer je ostal do upokojitve.

Lebičeva temeljna življenjska zavezanost pa je vseskozi veljala komponiranju. Prva skladateljska dela v obliki zborovskih skladb in samospevov so nastajala že v ravenskih dijaških letih, komponiranje pa se bistveno poglobi za časa študija v Ljubljani, še posebej v skupini ***Pro musica viva*** (Za živo glasbo) iz šestdesetih let prejšnjega stoletja, ko ansambel Slavko Osterc z dirigentom Ivom Petričem doma in po svetu izvede številna Lebičeva izvirna dela.

Kot skladatelj se je Lebič uveljavil z inovativnim in sodobnim pristopom h glasbenemu ustvarjanju. Ta pristop je vključeval tako vplive zahodnoevropske avantgarde kot slovenske ljudske in sakralne glasbe. Njegovo komponiranje temelji na sodobnih kompozicijskih tehnikah kot so atonalnost, serialnost in kolažiranje različnih glasbenih prvin, vendar ohranja tudi melodične in harmonske poteze, ki izvirajo iz slovenske kulturne dediščine. Ena ključnih značilnosti Lebičevega ustvarjanja je **iskanje smisla v glasbi**. Zato njegova dela niso nikoli zgolj zvočne strukture, temveč so vanje kot bistvene sestavine vgrajene eksistencialne, filozofske, religiozne in literarne vsebine. Pomemben vir navdiha so mu bili antična in sakralna kultura ter teme, ki odsevajo eksistencialna samospraševanja sodobnega človeka. Za Lebiča umetnost, če povem s Christianom Bobinom, nikoli ni dekoracija, nekaj ljubkega ali nekaj zgolj estetskega. Je, kot bi položil roko na najbolj izostreno točko resničnosti. In ko to točko Lebič po svoje izoblikuje, ji da glasbeni izraz in jo s tem poimenuje, resničnosti ni več strah priti do nas. Približa se nam in pride po svoje ime.

Igor Strawinsky je v *Glasbeni poetiki* zapisal, da nam je bil fenomen glasbe dan samo zato, da prinese zakonitost in red v stvari, še posebej red v odnose med človekom in časom. Na to običajno ne mislimo veliko. Prevzame pa nas, ko se zavemo, da ima glasba, ki nastaja v času in je iz časa, včasih, ko se skladateljem to posreči, sposobnost, **da se v času ne postara**, kakor se postarajo druge stvari in mi z njimi. Da v njem ostaja sveža, mlada in inspirativna. Kot kakšna peč za zvezde na nebu našega najglobljega doživljanja. Ko pomislim na to, mi vstane v spominu koncert pregleda Lebičeve vokalne glasbe v izvedbi zbora Slovenske filharmonije pod izjemnim vodstvom Jerice Bukovec 29. avgusta v cerkvi Device Marije na jezeru. Tam je Lebičeva glasba živela, kakor bi bila sveže napisana dan pred tem. In za vedno.

Da bi v nas z dovršenostjo, s prizadevanjem, da bi bil ton, ki sledi prejšnjemu, edino pravi, vzbujala dragocen občutek, da je na svetu vendarle nekaj pravilnega, kar vedno velja, čemur lahko zaupamo in kar nas nikoli ne izda, kot pri analizi Beethovnove 5. simfonije zapiše dirigent Leonard Bernstein. Glasba te vrste je polna luči. Še posebej tiste v očeh ljudi.

In Lebičeva je zares takšna.